รัฐบาลเตรียมมาตรการรับมือเศรษฐกิจชะลอตัวในครึ่งปีหลัง ผ่านการกระตุ้นเศรษฐกิจใน 3 กลุ่ม
รัฐบาลเตรียมมาตรการรับมือเศรษฐกิจชะลอตัวในครึ่งปีหลัง ผ่านการกระตุ้นเศรษฐกิจใน 3 กลุ่มนายลวรณ(ละ-วะ-รน) แสงสนิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง กล่าวถึงการประชุมคณะกรรมการรัฐมนตรีฝ่ายเศรษฐกิจ ครั้งที่ 1/2562 เมื่อวานนี้ 16 สิงหาคม 2562 เพื่อร่วมหารือถึงมาตรการรองรับสถานการณ์เศรษฐกิจในขณะนี้ ก่อนที่จะนำเข้าสู่ที่ประชุมคณะรัฐมนตรีในสัปดาห์หน้าว่า ที่ประชุมได้พิจารณาแนวโน้มเศรษฐกิจระยะต่อไปซึ่งมีแนวโน้มชะลอตัวกว่าที่คาดการณ์ จึงจำเป็นต้องมีมาตรการกระตุ้นเศรษฐกิจ โดยแบ่งเป็น 3 กลุ่ม คือการดูแลผู้มีรายได้น้อย ด้วยมาตรการเติมเงินคนละ 500 บาทผ่านบัตรสวัสดิการณ์แห่งรัฐ ส่วนผู้สูงอายุที่มีอายุตั้งแต่ 60 ปีขึ้นไปจะได้เพิ่มอีกคนละ 500 บาท และแม่ที่มีลูกอายุไม่เกิน 6 ปี จะได้รับเงินเพิ่มคนละ 300 บาท ในช่วงเดือนสิงหาคมและกันยายนนี้ มาตรการดูแลเยียวยาเกษตรกรที่ประสบภัยแล้ง และการดูแลราคาผลผลิตของเกษตรกรอื่นๆ และมาตรการต่างๆ ที่จะรองรับเศรษฐกิจในระยะต่อไป โดยเฉพาะการกระตุ้นการท่องเที่ยว ทั้งนี้ประชาชนสามารถช่วยกระตุ้นเศรษฐกิจผ่านการท่องเที่ยวที่รัฐบาลพยายามสร้างแรงจูงใจให้เกิดการท่องเที่ยวแบบไทยเที่ยวไทยและจับจ่ายใช้สอยในแต่ละจังหวัด  นายลวรณ กล่าวด้วยว่า กระทรวงการคลังจะกำกับดูแลให้มีการเบิกจ่ายเงินงบประมาณไปสู่การใช้จ่ายลงสู่ระบบเศรษฐกิจจริง ซึ่งได้ตั้งคณะกรรมการขับเคลื่อนการใช้จ่ายเงิน เพื่อให้การใช้งบประมาณมีประสิทธิภาพและกระตุ้นเศรษฐกิจได้อย่างแท้จริง